
讜住讘专 [讜讛讗诐 住讘讜专] 专讘 砖讛诪转谞讛 诇讘讟诇 讚讘专 讛讻转讜讘 讘转讜专讛 转谞讗讜 拽讬讬诐? 讜讛讗 讗讬转诪专 [讜讛专讬 谞讗诪专] 砖谞讞诇拽讜 讗诪讜专讗讬诐 讘砖讗诇讛 讛讘讗讛: 讛讗讜诪专 诇讞讘讬专讜 "讛专讬 讗谞讬 诪讜讻专 诇讱 讚讘专 注诇 诪谞转 砖讗讬谉 诇讱 注诇讬 讗讜谞讗讛", 砖讗祝 砖讗住讜专 诇讛讜谞讜转, 诪讻诇 诪拽讜诐 讗转讛 诪讜讜转专 诇讬 注诇 讛讛讜谞讗讛. 专讘 讗诪专: 讬砖 诇讜 注诇讬讜 讗讜谞讗讛, 讜讞讬讬讘 讛诪讜讻专 诇讛讞讝讬专 诇拽讜谞讛 讗转 诪讛 砖讗讜谞讛讜, 诪砖讜诐 砖讗讬谞讜 讬讻讜诇 讘转谞讗讬 诇讘讟诇 讗转 讗讬住讜专 讛转讜专讛 "讜诇讗 转讜谞讜 讗讬砖 讗转 注诪讬转讜" (讜讬拽专讗 讻讛, 讬讝). 讜砖诪讜讗诇 讗诪专: 讗讬谉 诇讜 注诇讬讜 讗讜谞讗讛. 诪砖诪注 砖诇讚注转 专讘 讗讬 讗驻砖专 诇讛转谞讜转 讻讚讬 诇讘讟诇 讚讘专 讛讻转讜讘 讘转讜专讛!


讗诇讗 讻讱 爪专讬讱 诇讛讘讬谉 讗转 讚讘专讬 专讘: 讛诇讻讛 讻专讘谉 砖诪注讜谉 讘谉 讙诪诇讬讗诇 砖讗诪专 砖讻诇 讛诪转谞讛 注诇 诪讛 砖讻转讜讘 讘转讜专讛 转谞讗讜 讘讟诇, 讜诇讗讜 诪讟注诪讬讛 [讜诇讗 诪讟注诪讜], 讗诇讗 诪讟注诐 讗讞专, 砖讗讬诇讜 专讘谉 砖诪注讜谉 讘谉 讙诪诇讬讗诇 住讘专 [住讘讜专] 砖讗诐 诪转讛 讛讗砖讛 鈥� 讬讬专砖谞讛, 讜专讘 讛专讬 住讘专 [住讘讜专] 砖讗诐 诪转讛 鈥� 诇讗 讬讬专砖谞讛, 砖诇讚注转讜 讬专讜砖转 讛讘注诇 诪讚讘专讬 住讜驻专讬诐 讛讬讗, 讜讗讬谉 讘讛转谞讗讛 诪砖讜诐 诪转谞讛 注诇 诪讛 砖讻转讜讘 讘转讜专讛 讜讛转谞讗讬 拽讬讬诐. 讜讗祝 诇讗 注砖讜 讞讻诪讬诐 讞讬讝讜拽 诇讚讘专讬讛诐 砖讬讛讬讛 转讜拽驻诐 讬讜转专 诪砖诇 转讜专讛.


讗讜诇诐 讗诐 讗转讛 诪驻专砖 讻讱 讛专讬 讗转讛 讛讜驻讱 讗转 讛讚讘专讬诐 砖讻谉 讛讗讬 诪讟注诪讬讛 [讝讛 诪讟注诪讜] 讜诇讗 讻讛讬诇讻转讬讛 [讻讛诇讻转讜] 讛讜讗, 讛讬驻讱 讚讘专讬 专讘 砖讗诪专: 讻讛诇讻转讜 讜诇讗 诪讟注诪讜!


讗诇讗 讻讱 爪专讬讱 诇驻专砖: 讛诇讻讛 讻专讘谉 砖诪注讜谉 讘谉 讙诪诇讬讗诇 砖讗诪专 讗诐 诪转讛 讬讬专砖谞讛, 讜诇讗讜 诪讟注诪讬讛 [讜诇讗 诪讟注诪讜], 砖讗讬诇讜 专讘谉 砖诪注讜谉 讘谉 讙诪诇讬讗诇 住讘专 [住讘讜专] 讻讬 讘讚讗讜专讬讬转讗 [讘讚讘专 砖讛讜讗 诪讚讘专讬 转讜专讛] 转谞讗讜 讘讟诇, 讜诪讻讗谉 谞讘讬谉 鈥� 讛讗 讘讚专讘谞谉 [讛专讬 讘转谞讗讬 注诇 讚讘专 砖讛讜讗 诪讚讘专讬 住讜驻专讬诐] 转谞讗讜 拽讬讬诐. 讜专讘 住讘专 [住讘讜专] 砖讗驻讬诇讜 讘讚专讘谞谉 [讘讚讘专讬 住讜驻专讬诐] 讗诐 诪转谞讛 讻谞讙讚 讚讘专讬讛诐 鈥� 转谞讗讜 讘讟诇.


讗讜诇诐 讙诐 驻讛 讬砖 诇砖讗讜诇: 讗诐 讻谉 讛专讬 讛讗讬 讻讟注诪讬讛 讜讻讛讬诇讻转讬讛 [讝讛 讻讟注诪讜 讜讻讛诇讻转讜] 讛讜讗, 讜专讘 专拽 诪讜住讬祝 讛讜讗 注讜讚 驻专讟 讘讛诇讻讛 砖诇讗 讗诪专 讗讜转讜 专讘谉 砖诪注讜谉 讘谉 讙诪诇讬讗诇!


讗诇讗 讬砖 诇讞讝讜专 讙诐 诪驻讬专讜砖 讝讛, 讜爪专讬讱 诇讜诪专: 讛诇讻讛 讻专讘谉 砖诪注讜谉 讘谉 讙诪诇讬讗诇 砖讗诪专 讗诐 诪转讛 讬讬专砖谞讛, 讜诇讗讜 诪讟注诪讬讛 [讜诇讗 诪讟注诪讜], 砖讗讬诇讜 专讘谉 砖诪注讜谉 讘谉 讙诪诇讬讗诇 住讘专 [住讘讜专] 讻讬 讬专讜砖转 讛讘注诇 讚讗讜专讬讬转讗 [诪谉 讛转讜专讛 讛讬讗] 讜讻诇 讛诪转谞讛 注诇 诪讛 砖讻转讜讘 讘转讜专讛 鈥� 转谞讗讜 讘讟诇. 讜讗讬诇讜 专讘 住讘专 [住讘讜专] 讻讬 讬专讜砖转 讛讘注诇 讚专讘谞谉 [诪讚讘专讬 住讜驻专讬诐] 讛讬讗, 讜讘讻诇 讝讗转 转谞讗讜 讘讟诇 讻讬 讞讻诪讬诐 注砖讜 讞讬讝讜拽 诇讚讘专讬讛诐 讻砖诇 转讜专讛 砖诇讗 讬讜讻诇讜 诇讘讟诇 讗转 转拽谞转诐.


讜砖讜讗诇讬诐: 讜讛讗诐 专讘 住讘专 [住讘讜专] 讻讬 讬专讜砖转 讛讘注诇 讚专讘谞谉 [诪讚讘专讬 住讜驻专讬诐 讛讬讗]? 讜讛转谞谉 [讜讛专讬 砖谞讬谞讜 讘诪砖谞讛], 专' 讬讜讞谞谉 讘谉 讘专讜拽讗 讗讜诪专: 讛讬讜专砖 讗转 讗砖转讜, 讬讞讝讬专 讗转 讛谞讻住讬诐 诇讘谞讬 诪砖驻讞讛 砖诇 讛讗砖讛 讘砖谞转 讛讬讜讘诇, 讜讬谞讻讛 诇讛谉 诪谉 讛讚诪讬诐, 砖讗讬谞讜 讙讜讘讛 诪讛诐 讻诇 砖讜讜讬 讛谞讻住讬诐 讗诇讗 专拽 讞诇拽 诪诪谞讜.


讜讛讜讬谞谉 [讜讛讬讬谞讜 注讜住拽讬诐 讜诪拽砖讬诐] 讘讛 讘讛诇讻讛 讝讜: 诪讗讬 拽住讘专 [诪讛 住讘讜专] 专' 讬讜讞谞谉 讘谉 讘专讜拽讗? 讗讬 拽住讘专 [讗诐 住讘讜专 讛讜讗] 砖讬专讜砖转 讛讘注诇 讚讗讜专讬讬转讗 [诪谉 讛转讜专讛 讛讬讗], 讗诪讗讬 [诪讚讜注] 讬讞讝讬专? 砖讛专讬 讬专讜砖讛 讗讬谞讛 讞讜讝专转 讘讬讜讘诇. 讜讗讬 讚专讘谞谉 [讜讗诐 住讘讜专 讛讜讗 砖讛讬讗 专拽 诪讚讘专讬 住讜驻专讬诐], 讗诐 讻谉 讚诪讬诐 诪讗讬 注讘讬讚转讬讬讛讜 [诪讛 诪注砖讬讛诐]? 砖讗诐 讞讜讝专讬诐 诇讛诇讻讛 讛讘住讬住讬转, 讻讚讬谉 转讜专讛, 讛专讬 讛谞讻住讬诐 砖讬讬讻讬诐 诇诪砖驻讞转 讛讗砖讛, 讜讗讬谉 讛诐 爪专讬讻讬诐 诇砖诇诐 诇讜 讻诇诇!


讜讗诪专 专讘: 诇注讜诇诐 拽住讘专 [住讘讜专 讛讜讗] 砖讬专讜砖转 讛讘注诇 讚讗讜专讬讬转讗 [诪谉 讛转讜专讛 讛讬讗], 讜讻讙讜谉 砖讛讜专讬砖转讜 讗砖转讜 讘讬转 讛拽讘专讜转 砖诇 讛诪砖驻讞讛, 讜诪砖讜诐 驻讙诐 诪砖驻讞讛, 砖诇讗 讬讛讬讜 讘谞讬 诪砖驻讞讛 讝讜 拽讘讜专讬诐 讘谞讞诇转 讗讞专讬诐, 讗诪讜专 专讘谞谉 诇讬砖拽讜诇 讚诪讬 讜诇讬讛讚专 [讗诪专讜 讞讻诪讬诐 砖讬拽讞 讻住祝 诪讛诐 讜讬讞讝讬专 诇讛诐] 讗转 讘讬转 讛拽讘专讜转.


讜诪讗讬 [讜诪讛 驻讬专讜砖] "讬谞讻讛 诇讛谉 诪谉 讛讚诪讬诐" 鈥� 讛讻讜讜谞讛 讛讬讗 讚诪讬 拽讘专 讗砖转讜. 砖讛专讬 讗转 讗砖转讜 讛讜讗 爪专讬讱 诇拽讘讜专 讘谞讞诇转讜 注诇 讞砖讘讜谞讜, 讜讗诐 拽讘专 讗讜转讛 讘讗讜转讛 谞讞诇讛 讬谞讻讛 诇讛诐 讗转 讚诪讬 讛拽讘专 诪讚诪讬 讛谞讞诇讛. 讻讚转谞讬讗 [讻驻讬 砖砖谞讬谞讜 讘讘专讬讬转讗]: 讛诪讜讻专 拽讘专讜, 讗讜 讗转 讛讚专讱 讗诇 拽讘专讜, 诪注诪讚讜 (讛诪拽讜诐 砖讘讜 讛讬讜 注讜诪讚讬诐 诇谞讞诐 讗转 讛讗讘诇讬诐), 讗讜 诪拽讜诐 讛住驻讬讚讜 鈥� 讘讗讬谉 讘谞讬 诪砖驻讞讛 讜拽讜讘专讬谉 讗讜转讜 讘谞讞诇转 讗讘讜转讬讜 讘注诇 讻专讞讜 砖诇 讛拽讜谞讛, 诪砖讜诐 驻讙诐 诪砖驻讞讛, 砖诇讗 讬讛讬讛 讗讞讚 诪讛诐 拽讘讜专 讘谞讞诇转 讝专讬诐. 讜诪讻诇 诪拽讜诐, 讗驻砖专 诇诇诪讜讚 诪讻讗谉 砖专讘 住讘讜专 砖讬专讜砖转 讛讘注诇 讛讬讗 诪谉 讛转讜专讛, 讜诇讗 讻驻讬 砖谞讬住讬谞讜 诇讛讜讻讬讞!


讜诪砖讬讘讬诐: 诪讻讗谉 讗讬谉 讛讜讻讞讛, 讻讬 讗驻砖专 诇讜诪专 砖专讘 诇讟注诪讬讛 [诇讟注诪讜, 诇砖讬讟转讜] 砖诇 专' 讬讜讞谞谉 讘谉 讘专讜拽讗 拽讗诪专 [讗讜诪专], 砖讛住讘讬专 诪讛 讟注诪讜 砖诇 转谞讗 讝讛, 讜诇讬讛 诇讗 住讘讬专讗 诇讬讛 [讜讛讜讗 注爪诪讜 讗讬谞讜 住讘讜专 讻谉].


讗 诪砖谞讛 诪讬 砖诪转 讜讛谞讬讞 讗砖讛 讜讘注诇 讞讜讘 讛谞讜砖讛 讘讜, 讜讬讜专砖讬谉, 讜讛讬讛 诇讜 驻拽讚讜谉 讗讜 诪诇讜讛 讘讬讚 讗讞专讬诐 讜讻诇 讗诇讛 转讜讘注讬诐 讗转 讛专讻讜砖 讛讝讛 鈥� 专' 讟专驻讜谉 讗讜诪专: 讬谞转谞讜 讛驻拽讚讜谉 讗讜 讛诪诇讜讛 诇讻讜砖诇 (诇讞诇砖) 砖讘讛谉, 砖讛讜讗 讝拽讜拽 讬讜转专 诇转诪讬讻讛. 专' 注拽讬讘讗 讗讜诪专: 讗讬谉 诪专讞诪讬谉 讘讚讬谉, 砖讗诐 讚讬谉 讛讜讗 鈥� 爪专讬讱 诇谞讛讜讙 诇驻讬 讛讚讬谉, 讜讗讬谉 诇注专讘 讻讗谉 砖讬拽讜诇 砖诇 专讞诪讬诐. 讗诇讗 诇驻讬 讛讚讬谉 讬谞转谞讜 诇讬讜专砖讬谉, 砖讻谉 讻讜诇谉 爪专讬讻讬谉 砖讘讜注讛, 砖讻诇 讛专讜爪讛 诇讛讬驻专注 诪讬转讜诪讬诐 爪专讬讱 诇讛讬砖讘注, 讜讗讬谉 讛讬讜专砖讬谉 爪专讬讻讬谉 砖讘讜注讛 讜诇讻谉 讻讜讞诐 讘专讻讜砖 讛讗讘 专讘 诪砖诇 讻诇 讛讗讞专讬诐.


讜讗诐 讛谞讬讞 讛谞驻讟专 驻讬专讜转 转诇讜砖讬谉 诪谉 讛拽专拽注 鈥� 讻诇 讛拽讜讚诐 讘讛谉, 讛讗砖讛, 讘注诇 讛讞讜讘, 讗讜 讛讬讜专砖讬诐, 讜诇拽讞 讗转 讞诇拽讜 鈥� 讝讻讛 讘讛谉 讘驻讬专讜转 讛转诇讜砖讬诐. 讜讗诐 讝讻转讛 讛讗砖讛 讘驻讬专讜转 讗诇讛 讜诇拽讞讛 讬讜转专 诪讚诪讬 讻转讜讘转讛, 讗讜 砖讝讻讛 讘讛诐 讘注诇 讞讜讘 讜诇拽讞 讬讜转专 注诇 讞讜讘讜, 诪讛 讬注砖讜 讘讻住祝 讛诪讜转专? 专' 讟专驻讜谉 讗讜诪专: 讬谞转谞讜 诇讻讜砖诇 砖讘讛谉, 讘注诇 讛讞讜讘 讗讜 讛讗砖讛, 诇驻讬 讛注谞讬谉. 专' 注拽讬讘讗 讗讜诪专: 讗讬谉 诪专讞诪讬谉 讘讚讬谉, 讗诇讗 讬谞转谞讜 讛驻讬专讜转 讛谞讜转专讬诐 诇讬讜专砖讬谉, 诪谉 讛讟注诐 砖讗诪专; 砖讻讜诇诐 爪专讬讻讬谉 砖讘讜注讛, 讜讗讬谉 讛讬讜专砖讬谉 爪专讬讻讬谉 砖讘讜注讛.


讘 讙诪专讗 注诇 诇砖讜谉 讛诪砖谞讛 砖讜讗诇讬诐: 诇诪讛 诇讬 诇诪讬转谞讬 [诇砖谞讜转] 讚讬谉 讝讛 讘诪诇讜讛, 诇诪讛 诇讬 诇诪讬转谞讬 [诇砖谞讜转] 讙诐 讘驻拽讚讜谉? 讚讬 讛讬讛 诇讜 诇讛讘讬讗 讚讜讙诪讗 讗讞转 讘诇讘讚! 讜诪住讘讬专讬诐: 爪专讬讻讗 [爪专讬讱] 砖讬讬讗诪专讜 砖谞讬 讛讚讘专讬诐; 讚讗讬 转谞讗 [砖讗讬诇讜 讛讬讛 砖讜谞讛] 诪诇讜讛 讘诇讘讚, 讛讬讬谞讜 讗讜诪专讬诐: 讘讛讗 拽讗诪专 [讘讝讜 讗诪专] 专' 讟专驻讜谉 砖讬谞转谞讜 诇讻讜砖诇 砖讘讛诐 诪砖讜诐 砖诪诇讜讛 诇讛讜爪讗讛 谞讬转谞讛 讜讘注爪诐 讗讬谉 讻讗谉 专讻讜砖 讛拽讬讬诐 讘驻讜注诇 讗诇讗 讛转讞讬讬讘讜转 讘诇讘讚, 讜讘讻讙讜谉 讝讛 讗驻砖专 诇转转 讗讜转讜 诇诪讬 砖讝拽讜拽 诇讻讱, 讗讘诇 驻拽讚讜谉 讚讗讬转讬讛 讘注讬谞讬讛 [砖讬砖谞讜 讘注讬谞讜] 讗讬诪讗 诪讜讚讬 诇讬讛 [讗诪讜专 砖诪讜讚讛 诇讜] 诇专' 注拽讬讘讗 砖讛讜讗 讘讞讝拽转 讛讬讜专砖讬诐.


讜诇讛讬驻讱, 讜讗讬 转谞讗 讛讗 [讜讗讬诇讜 讛讬讛 砖讜谞讛 讝讜] 讘驻拽讚讜谉 讘诇讘讚, 讛讬讬谞讜 讗讜诪专讬诐: 讘讛讗 拽讗诪专 [讘讝讜 讚讜讜拽讗 讗诪专] 专' 注拽讬讘讗 砖讬讬谞转谉 诇讬讜专砖讬诐, 讗讘诇 讘讛讱 [讘讗讞专转, 讘诪诇讜讛] 讗讬诪讗 诪讜讚讬 [讗诪讜专 砖诪讜讚讛] 诇专' 讟专驻讜谉 砖讬讬谞转谞讜 诇讻讜砖诇 砖讘讛谉, 注诇 讻谉 爪专讬讻讗 [爪专讬讱] 砖讬讬讗诪专讜 砖谞讬 讛讚讘专讬诐.


讙 砖谞讬谞讜 讘诪砖谞讛 砖诇讚注转 专' 讟专驻讜谉 讬讬谞转谞讜 诇讻讜砖诇 砖讘讛诐. 讜砖讜讗诇讬诐: 诪讗讬 [诪讛] 驻讬专讜砖 "诇讻讜砖诇"? 专' 讬讜住讬 讘专' 讞谞讬谞讗 讗讜诪专: 诇讻讜砖诇 砖讘专讗讬讛, 讻诇讜诪专, 诇讝讛 砖讛砖讟专 砖诇讜 诪讗讜讞专 讘讬讜转专, 砖讛专讗讬讛 砖讘讬讚讜 讻讜砖诇转 讘讬讜转专, 砖讛专讬 讛讜讗 讗讬谞讜 讬讻讜诇 诇讟专讜祝 诪讗讞专讬诐, 讜砖讗专 讛转讜讘注讬诐 讬讻讜诇讬诐 诇讟专讜祝 诪谞讻住讬诐 砖谞诪讻专讜 拽讜讚诐. 专' 讬讜讞谞谉 讗诪专: 讛讻讜讜谞讛 讛讬讗 诇讻转讜讘转 讗砖讛, 诪砖讜诐 讞讬谞讗 [讞谉] 砖注砖讜 讞讻诪讬诐 转拽谞讜转 诇讟讜讘转 讛讗砖讛 讘讻转讜讘转讛, 讻讚讬 砖讬讛讗 讞谉 诇讙讘专讬诐 讘注讬谞讬讛谉, 砖讬讚注讜 砖讬砖 诇讛谉 讘讟讞讜谉 讘谞讬砖讜讗讬讛谉 讜砖讗讬谞谉 爪专讬讻讜转 诇讞砖讜砖 诇讛驻住讚 讻转讜讘转谉.


讜诪注讬专讬诐: 讘注讬讛 讝讜 讛讬讗 讻转谞讗讬 [讻转谞讗讬诐] 砖谞讞诇拽讜 讘谞讜砖讗 讝讛, 砖专' 讘谞讬诪讬谉 讗讜诪专: 诇讻讜砖诇 砖讘专讗讬讛, 讜讛讜讗 讻砖专, 讻诇讜诪专, 讻讱 讻砖专 讜专讗讜讬 诇注砖讜转. 专' 讗诇注讝专 讗讜诪专: 诇讻转讜讘转 讗砖讛, 诪砖讜诐 讞讬谞讗 [讞谉].


讚 砖谞讬谞讜 讘诪砖谞讛 砖讗诐 讛谞讬讞 驻讬专讜转 讛转诇讜砖讬谉 讜拽讚诐 讗讞讚 讛转讜讘注讬诐 讜谞讟诇诐 鈥� 讝讻讛 讘讛诐, 讗诇讗 砖谞讞诇拽讜 诇诪讬 讬讬谞转谉 讛诪讜转专. 讜砖讜讗诇讬诐: 讜专' 注拽讬讘讗 诪讗讬 讗讬专讬讗 [诪讛 砖讬讬讱, 诪讚讜注 讛讜讗 讚谉] 讚讜讜拽讗 讘诪讜转专? 讛诇讗 讻讜诇讛讜 谞诪讬 [讛讻诇 讙诐 讻谉] 砖诇 讛讬讜专砖讬谉 讛讜讜 [讛诐], 砖讛专讬 诇砖讬讟转讜 讻诇 讛专讻讜砖 砖讬讬讱 讘专讗砖讜谞讛 诇讬讜专砖讬诐, 讜诇讗讞专讬诐 讗讬谉 讝讻讜转 讘讛诐 讗驻讬诇讜 讗诐 拽讚诪讜 讜谞讟诇讜? 讜诪砖讬讘讬诐: 讗讬谉 讛讻讬 谞诪讬 [讻讱 讛讜讗 讙诐 讻谉] 讛讚讬谉 诇砖讬讟转讜, 砖诇讚注转讜 讜讚讗讬 砖讗讬谉 诇讞诇拽 讘讬谉 驻拽讚讜谉 诇驻讬专讜转 转诇讜砖讬诐, 讗诇讗 讜讗讬讬讚讬 [讜注诇 讬讚讬, 诪转讜讱], 砖讗诪专 专' 讟专驻讜谉 讚讘专讬讜 讘注谞讬谉 讛诪讜转专, 转谞讗 讗讬讛讜 谞诪讬 [砖谞讛 讛讜讗 讙诐 讻谉] 讘注谞讬谉 讛诪讜转专, 讗讘诇 诇讚注转讜 鈥� 讛讜讗 讛讚讬谉 诇讙讘讬 讛驻讬专讜转 讻讜诇诐.

